Cyndi Lauper, George se see, en skinder in Afrikaans | Graaff-Reinet Advertiser
Cyndi Lauper, George se see, en skinder in Afrikaans
Paula-Ann Smit | 08 August 2019
My tas is gepak, ek het 'n padkaart (aanwysings op die internet) bestudeer, en Hits from the 80s is gereed om my geselskap te hou: totsiens, Graaff-Reinet, George, hier kom ek.
Ek was laas in dié kusdorp toe ek 'n baba was, en daarvan kan ek niks onthou nie. Niemand kon my dus keer toe ek laasweek 'n werkskonferensie moes bywoon nie.
Girls Just Want To Have Fun weergalm oor die radio. Cyndi, jy's reg, dink ek.
Dít, gelykheid en kos. Die laasgenoemde het ek ingepak vir die halfpad-punt net na Willowmore, maar op Aberdeen begin die hongerpyne al. Toe sit ek vir die oorblywende 293,5km net met krummels.
Daar is min paaie so mooi soos die N9 tussen hiér en George. Verby Aberdeen is daar aalwyne net waar jy kyk, in Willowmore loer daar springbokke en blou aapies vir jou, en die pas voor Uniondale is asemrowend.
Dan kom jy by Outeniquapas. Die groenigheid lyk soos iets uit 'n Tolkien-boek uit, en die see skitter in die verte. As jy lank genoeg in die Karoo was vergeet jy sommer hoe lyk see en groen. Ek stop toe eers om foto's te neem.
"Moet ek jou afneem, ek sien jy's alleen?" vra 'n vrou.
Ek poseer toe maar: was jy régtig by die see as daar nie bewyse op sosiale media is nie?
"So, wat maak jy hier?" vra die vrou. Ek verduidelik die situasie, en vind toe uit dat sy en haar man van Bloemfontein is. Hulle besoek George vir hul seun se interskole.
"Ek was in Bloemfontein op skool," sê ek, opgewonde om iets bekend in die vreemde stad raak te loop.
"Ons van is Louw," deel die paartjie. "Nee," sê ek, "die enigste Louw wat ek ken is Antoinette.""Nou ja," sê hulle," dis ons bure.
Dit laat my dink aan 'n koor-toer in Praag jare gelede, toe ons lekker geskinder het in Afrikaans, want wie sal nou daar die taal verstaan?
"Hallo, Meneer bene," sê een vriendin oor 'n aantreklike vreemdeling.
Hy draai toe om en groet haar terug, in Afrikaans.
Uit my tog na George het ek baie dinge geleer: sommige motoriste dink 'n sirkel is 'n vierrigting stop, nie eers Victoriabaai is so mooi soos ons Vallei nie, en gedra jou ten alle tye in 'n vreemde plek; kanse is iemand se bure ken jou.